- Psalms
- <
- 38
- >

38
Bu King David Di Yiwarrudj.
1 Yawey, bu yiyiddung ngardduk, wanjh yuwn bu kanmarneyime, bu kanwernhdung. 2 Ngaye ngakanjbabang kore ngudda yiman kandulubun bunarra dorrengh ke, nawu ngudda yiman kanwidjbihkeng wernkih duninjh.
3 Ngaye ngabekkarren kanjdji kore kunburrk ngardduk bu ngahngoreng, bu ngudda kanhdung. Bu ngaye ngabakkeng mankarre ke, dja mak ngawarreworrinj. 4 Ngaye wanjh kunwarre ngadjalyimi, dja mak ngakukburrburreni munguyh bu ngaye ngawarre, warridj ngakangewarre duninjh.
5 Ngaye nawu ngadjalwarre bininj dja mak ngabengwarrminj, wanjh kunmekbekenh kunu ngaye ngamokwernminj, dja mak ngamoknudminj. 6 Ngaye nawu nganjilngwarre dja mak ngangudjyawarren. Ngaye nganalkkihre kore kundowikenh ngarre bu kunbarnangarrakuyeng. 7 Mak ngababang kore kunbodme ngardduk, dja mak kunburrk ngardduk ngawarremen. 8 Ngaye ngangudjyawarren munguyh, warridj minj ngarayekworren. Kaluk ngaye ngadjalkongiburren dja mak ngadjalkangewarre duninjh.
9 Ngudda nawu kanmarnewohrnan, ngudda kankangenan kanjdji duninjh kore kukange ngardduk, dja mak yiburrbun nawu njalehnjale ngaye ngadjare. Ngudda nawu kanbekkan kore ngangolekwerren. 10 Yoh, ngahngurlbekkarren bu wernkih ngangurlhwokdi. Ngaye nawu ngangudjyakmen, dja mak ngamimwarremen, minj ngawernhbolknan. 11 Ngaye ngamokwernhminj nawu bininj ngardduk bedda ngandibawon, minj kabirrimre darnkih kore ngaye. Nawu bininj ngardduk namud bedda minj ngadimyikan ngaye. 12 Nawu bininj ngarriyidko bedda kabirridjare ngandibun, dja mak ngandimarnekunidi. Bu bedda ngandiyolyolme bu yimankek ngandiwarrewon. Bu barnangarrakuyeng nawu bedda kabirrikarremarnbun bu ngandikowekenh.
13 Ngaye yiman nawu ngabengwarr yerrih dja mak minj ngabenbekkan kore kunwok bedberre. Ngaye yiman nawu ngawokwarre, minj ngabenmarnewokdi kore bedda. 14 Yoh, ngaye minj ngawokdi bedberre mak minj ngabenwokbekkan. 15 Ngaye wanjh ngabengyirri dja mak madbun ngudda Yawey! Ngudda nawu kanwokmarrkmang, nawu God ngardduk Yiwohrnan rowk. 16 Ngaye marneyimeng, “Yuwn yibenbawon bu bedda ngandimarneburlumerren, dja mak ngandidjekmiwon bu ngaye ngayirrebme.”
17 Wanjh bolkkime bu ngaye ngabekkarren ngayirrebme bu ngamankan. Dja ngadjakbekkan munguyh. 18 Wanjh ngaye ngawarnyakmulewarren kore kunwarre ngayimi. Ngaye nawu ngadjalkangewarre kore kunwarre ngardduk. 19 Ngabenhkarrme birriwern bininj nawu ngarriyidko, bedda birringudjbang duninjh. Nawu bedda ngandiwirrihme bu burudjang, nawu birriwern. 20 Bininj nawu kunmak ngaye ngabenmarnekurduyime, wanjh bedda kabirriborledme dja ngandiwarrewan. Mak bu ngaye kunmak ngakurduyime, wanjh bedda ngandiwirrihme.
21 Ngudda Yawey, yuwn bu kanbawon. Yuwn bu djarreh yihdi, ngudda nawu God ngardduk. 22 Yimray werrknin ba bu kanbidyikarrme, ngudda Yiwohrnan, ba bu kanngehke.

- Psalms
- <
- 38
- >

© 2018 Bible Society of Australia