- Psalms
- <
- 37
- >

37
Bininj Birrimak Dja Mak Bininj Birriwarre.
1 Namud ngardduk, yuwn bu ngurrinjilngwarremen nawu bininj birriwarre bedberre. Dja yuwn bu ngurribenkirnwe bininj nawu kabirrikurduyime kunwarre. 2 Nawu birriwarre bininj nakka yiman kayime kundalk manbu kahdarlehmen. Kaluk bedda yiman kayime mandalkmak, wanjh karralkdarlehmen.
3 Ngudda wanjh ngurridjalkangekurrmerren kore Yawey, dja mak ngurridjalkurduyimen kunmak. Bu ngurridjaldi kamak rowk kore kondah kurorre. 4 Ngudda ngurrinjilngmarnburrimen kore Yawey nuye. Djal nungka nawu ngunwon kore kunmakmak ngudda ngurrihdjare.
5 Ngurrikurrmerrimen kore Yawey nuye ba bu ngunbolhbukkan dja mak ngunnahnan. Ngurridjalkangekurrmerren kore nungka, dja mak ngunmarnekurduyime kore kunmakkenh. 6 Kaluk nungka ngunmarnbun ngudberre ba bu ngudda bininj ngunmak wanjh, birriwern bininj bedda kabirrinan kore kunmakkenh! Nungka nawu ngundjadme bu ngunmakwankenh, bu ngurrbenmarnebolkwolkan yiman kayime manbu kundungbang yerrih.
7 Ngurridjaldin dja mak ngurrimadbun yeledj nawu Yawey, dja yuwn ngurrinjilngwarremen bininj bedberre nawu kabirrikurduyime kunwarre kore kabirrikarremarnbun. 8 Dja yuwn ngurridjalyiddung bedberre. Dja mak yuwn ngurrbenburrbun munguyh. Wardi kunnuka ngudmandeleng ngurrimarnburren bu ngurriyime kunwarre. 9 Kaluk birrimekbe nawu bininj birriwarre, nungan God kabendjalngeybularrbun. Ngudda nawu ngurrimadbun nungka Yawey, kaluk nungan ngunbolkwon kunbolk ngudberre.
10 Dja med, kaluk bu darnkih kabolkyimerran wanjh bininj nawu birriwarre kabirridjalyakmen. Bu kuhni ngudda ngurrbenyawan, wanjh bonj, minj ngurrbenngalke. 11 Nawu bininj minj kabirriburlumerren wanjh bedda kabirribolkmang dja mak kabirringehme, bu kunmodmikenh dorrengh.Matthew 5:5
12 Bininj nawu birriwarre, wanjh kabindihmarnekarremarnbun bu kunwarrekenh bedberre nawu bininj birrimak, dja mak bedda kabindimarneyidmebayerren duninjh. 13 Dja Kawohrnan Rowk nungka kabendjekmiwon bininj nawu birriwarre. Kaluk nungka kadjalburrbun nungan kore kabolkyimerran bu nungka kabendjadme bedberre.
14 Bininj nawu birriwarre kabirrihkarrme nakimuk mandjawak, dja mak bunarra kabirrikarrme, bu kabindibunkenh nawu birrimarladj dja mak bininj nawu minj birrikuken. Bedda nawu birriwarre kabirridjare kabindibun nawu birrimak bininj. 15 Kaluk nawu nakimuk mandjawak kabirrikarrme wanjh kunu bedmandeleng kabirrikangeduluburren. Dja nawu bunarra kabirrihkarrme bedberre wanjh kadjalbakmerren rowk.
16 Bininj nawu birrimak minj bedda birrikuken, wanjh kamak rowk! Birriwern bininj nawu birriwarre, wanjh bedda kabirrikarrme nawern, wanjh kawarre duninjh! 17 Nawu birriwarre bininj bedberre kundulkarre, kabirridulkarreyakmen rowk. Dja Yawey kabendjalbidyikarrme nawu birrimak bininj.
18 Bininj nawu minj kunwarre kabirriyime, wanjh nakka Yawey kabennahnan munguyh. Dja nungan kabenmarnekarrme kunmakmak kore kayingkihkarrme. 19 Bu kunrayek kabebme bedberre nawu birrimak bininj, wanjh kabirridjale bu kunmakkenh. Bu mak manme kayakmen kore kunred rowk, wanjh bedda minj kabirrimarrwedowen, dja kabirridjalworrkmiworren.
20 Dja nawu birriwarre bininj bedda kabirridjalyakmen rowk. Nawu bininj kabirriyidko Yawey, wanjh bedda kabirridjalyakmen rowk yiman kayime mannguymak, dja mak yiman kundolng kayime kare.
21 Nawu birriwarre bininj wanjh kabirridjalmang nawu njalehnjale, dja minj bedda kabindimarnedurndiwe bedberre. Dja ngaleng nawu birrimak bininj bedda wanjh kabirridjalnjilngmak bu kabirriweykan bedberre njalehnjale. 22 Yawey nawu kabenmarneyime bininj kunmak, wanjh bedda kabirribolkmang dja kabirrihni kore kunred kunbolkmak. Wanjh Yawey nungan kabenwarrewan nawu bininj, wanjh kunukka nungan kabenngeyburlarrbun bedberre.
23 Bininj nawu kabirridjare bedda kabirribolhkadjung nuye Yawey, wanjh Yawey nungan kabenbidyikarrme ba bu minj kabirrimankan. 24 Wardi namak nawu bininj bu kabibungwarrewon, wanjh minj nakka kawernhmankan. Nungan Yawey kabiberlmang dja mak kabibidkarrme.
25 Ngaye bu ngayawurrinjni, dja bolkkime ngaye wanjh ngakohbanjmen, minj ngaye ngabennayinj bininj nawu birrimak bu kunrayek benbularrbuyinj, dja mak nawu wurdwurd bedberre minj bedda kabirrimarrwedowen. 26 Bedda nawu bininj wanjh kabirrinjilngmak bu kabindiwon nawu njalehnjale kore bininj nawu birrimarladj, dja mak wurdwurd bedberre, wanjh God nungan kabenmarnekurduyime kunmak.
27 Mah, ngurribawo manbu kunwarre, dja ngurridjalkurduyimen kore kunmakkenh. Bu kuhni ngurriyime, wanjh ngurridjalnin munguyh kore kunred kunbolkmak. 28 Kuhni Yawey nungan kabenmarnedjare bininj nawu kabirrikurduyime kore mandjad nuye. Dja minj kabenbawon nawu bininj nuye birrimak. Nungka kabenmarnebiddjurrudangen bu munguyh. Dja nawu birriwarre bininj, wanjh nungan Yawey kabendjalwe nawu wurdwurd bedberre. 29 Yawey kabenbolkwon kunred bedberre nawu birrimak bininj ba bu kabirridjalni kumekbe bu munguyh munguyh.
30 Nawu bininj namak bu nungka kawokdi kunmaknin, kore God nuye kunmayali, bu kawokdi wanjh djal mandjadnin. 31 Nungka wanjh kaburrbun kore God nuye mankarre dja mak kunkange nuye, dja nungan kadjalle kore manbolhmak minj kamankan.
32 Nawu birriwarre bininj bedda kabirridjare kabindibun nawu birrimak bininj, dja kabirriwarlkkarren bu kabindidarrkidmangkenh. 33 Nawu Yawey minj kabenbawon bu kabindibun bedda. Nawu birriwarre bininj bu kabindidjadme, wanjh Yawey nungan kabenbidyikarrme nawu birrimak bininj.
34 Mah, ngudda ngurridjalmadbun nawu Yawey, dja mak ngurrimarrkmang kore nungka ngunbukkan. Wanjh nungan ngunkukenwon ngudberre ba bu nungka ngunbolkwon kunred ngudberre. Wanjh nungan kabendjalwe nawu birriwarre bininj, kaluk ngudda ngurrbennan kore bedda kabenmarnekurduyimerran.
35 Ngaye ngakurdunang nahni bininj nabang dja nungka nawarreni. Wanjh nungka kimukworrinj yiman kayime mandulkmak duninjh kadjordmen kore mankurrkmak. 36 Dja bonj, nungka yakminj! Bu ngayawam, burrkyakni, bonj, yakminj.
37 Ngudda ngurrbenngunjdjikka bininj nawu minj kabirrikurduyime kunwarre, dja kabirridjalkurduyime kunmak! Bininj nawu kabirridjare kunmodmikenh, wanjh bedda kunu kabirridjalre munguyh. 38 Dja ngaleng bininj nawu birriwarre, wanjh bedda kabirribularrbuyindan rowk. Minj kabirriyawoyhre munguyh.
39 Nawu Yawey nungan kabenngehke birrimak bininj, dja mak nungka yiman kayime kadjurruddi bedberre munguyh, bu nungka kabirridjarrkdi bu kunyid kawernmerren bedberre. 40 Yawey nungan kabendjalbidyikarrme bu kabenbebke kore birriwarre bininj nawu kabindidjalkarrme, kore nungan kabendjalngehke munguyh. Kunmekbekenh bedda kunu wanjh kabirriwarlkkarren kore nungan kabennahnan.

- Psalms
- <
- 37
- >

37:11 Matthew 5:5

© 2018 Bible Society of Australia